Marrëdhënie tejet të tensionuara mes Rusisë dhe Gjeorgjisë
Analistët politikë diskutojnë për faktorët Abkazi, Oseti e Jugut në relatat mes dy vendeve
Abkazia gjendet në pjesën veriperendimore të Gjeorgjisë ndërsa Osetia Jugore në veri të tij, që të dyja në kufi me Rusinë. Robert Legvold i Universitetit Kolumbia thotë se megjithëse të dy rajonet janë pjesë e Gjeorgjisë, ato kan prirje të forta separatiste. Shumë ekspertë, ndër ta edhe Ronald Suny i Universitetit të Çikagos, thonë se shpallja e pavarësisë së Kosovës dhe njohja e saj nga shumë shtete ka rritur ndjenjat separatiste edhe në këto dy rajone. Rusia vazhdimisht ka kundërshtuar pavarësinë e Kosovës dhe siç thonë ekspertët ka shfrytëzuar si argument frikën se edhe rajone të tjera do të kërkojnë një gjë të tillë. Muajin e kaluar Rusia vendosi të rrisë bashkëpunimin me rajonet separatiste të Osetisë Jugore dhe Abkazisë gjë që ka ngjallur protesta nga ana e zyrtarëve gjeorgjianë. Një burim tjetër i mosmarrëveshjeve ndërmjet Rusisë dhe Gjeorgjisë është prania e trupave ruse në Abkazi dhe Osetinë Jugore. Megjithëse qëllimi zyrtar i pranisë së tyre është misioni paqeruajtës, Gjeorgjia thotë se prania e trupave ka rritur ndjenjat separatiste ndërsa zyrtarët rusë e kanë hedhur poshtë akuzën. Tensionet u ngritën edhe më tepër kur muajin e kaluar një aeroplan pa pilot i Gjeogjisë u rrëzua mbi rajonin e Abkazisë. Zyrtarët gjeorgjianë kanë fajësuar aeroplanët luftarakë rusë për rrëzimin e tij por Moska i ka hedhur poshtë akuzat. Javët e fundit janë rrëzuar edhe avionë të tjerë të tillë. Jason Lyall i Universitetit Princeton thotë se tensione të tilla kanë detyruar Gjeorgjinë dhe Rusinë të shtojnë numrin e trupave në këtë rajon. Zyrtarët gjeorgjianë dhe rusë kanë akuzuar njëri tjetrin se e kanë çuar rajonin në prag të luftës. Profesor Suny i Universitetit të Çikagos thotë se situata është shumë e rrezikshme. Shkuarja drejt një konfrontimi nuk është e dëshiruar nga asnjëra palë. Por si mund të ulen tensionet? Profesor Suny mendon se kjo mund të bëhet përmes një dialogu dypalësh. Shumica e ekspertëve mendojnë se ky problem nuk është i pazgjithshëm por ata thonë se presidenti i ri rus, Dmitri Medvedev duhet ta trajtojë çështjen e marrëdhënieve ruso-gjeogjiane në mënyrë të tillë që situata të mos dalë jashtë kontrollit. //iç//